אפק גדל בנתניה, בנם של דליה ואורי אפק, אנשי ספורט וחינוך. אביו של אפק שימש כמנכ"ל הוועד האולימפי בישראל.
אפק למד משפטים אוניברסיטת תל אביב כעתודאי. בשירותו הצבאי שימש במגוון תפקידי פיקוד ומטה בפרקליטות הצבאית, ובהם ראש ענף ביטחון וקשרי חוץ, סגן ראש מחלקת הדין הבינלאומי (2002–2004), עוזר הפרקליט הצבאי הראשי ופרקליט חיל האוויר (2004–2007).
בשנים 2007–2009 שימש אפק כיועץ המשפטי לאזור יהודה ושומרון, ובהמשך כיהן כסגן הפרקליט הצבאי הראשי (2009–2012) וכמפקד מגמת אפק במכללה הבין-זרועית לפיקוד ומטה של צה"ל.
ב-22 באוקטובר 2015 נכנס אפק לתפקידו כפרקליט הצבאי הראשי.
בתפקידו זה הורה אפק על העמדתו של החייל אלאור אזריה לדין פלילי בעבירה של הריגה. משפטו של אזריה התנהל במהלך כהונתו של אפק, ובסופו הורשע החייל בעבירות המיוחסות לו ונגזר עליו עונש מאסר. בריאיון שנתן בשנת 2017 לביטאון לשכת עורכי הדין בישראל, "עורך הדין", התייחס אפק למשפט אזריה כ"ציון דרך משפטי וערכי בתולדות המשפט הצבאי". בתקופת כהונתו של אפק התנהל גם משפטו של תת-אלוף אופק בוכריס, שבסופו הורשע בוכריס על פי הודאתו בהסדר טיעון בעבירה בעניינים שבצניעות ובהתנהגות שאינה הולמת והורד בדרגה.
בתקופת כהונתו אימצה הפרקליטות הצבאית מדיניות חדשה בנוגע לאכיפת החוק כלפי חיילים שנכשלו לראשונה בעבירות מסוימות, כגון עבירת השימוש בסמים בנסיבות אזרחיות. מטרתה של מדיניות זו להעניק לחיילים אלה הזדמנות שנייה, לעודדם להשלים שירות צבאי תקין, ולאפשר את שיקומם.
בתקופה זו גם הקימה הפרקליטות הצבאית מערך ליווי משפטי לחיילים ולחיילות שחוו פגיעה על רקע עניינים שבצניעות.
לאפק תואר ראשון במשפטים בהצטיינות מטעם אוניברסיטת תל אביב ותואר שני במשפטים בהצטיינות יתרה מטעם אוניברסיטת תל אביב. הוא בעל תואר שני בביטחון לאומי בהצטיינות מטעם אוניברסיטת חיפה במסגרת המכללה לביטחון לאומי, ובוגר התוכנית לבכירים בשירות הציבורי- מטעם קרן וקסנר, באוניברסיטת הרווארד.
אפק הוא רץ חובב, שנטל חלק במספר ריצות מרתון, ושיאו האישי, שאותו השיג במרתון פריז, עומד על 2:45:53 שעות.
↑ 1.0 1.1 1.2 1.3 1.4 1.5 1.6 1.7 נעמה כהן פרידמן ועו"ד שמעון לפיד, הפרקליט הצבאי הראשי, תא"ל עו"ד שרון אפק – ריאיון בלעדי, עורך הדין, 35 (מאי 2017), עמ' 16–23.
↑ לילך שובל, ‏אל"מ שרון אפק ימונה לתפקיד הפצ"ר, באתר ישראל היום, 17 באוגוסט 2015 13:25.
↑ ידידיה בן אור, אל"ם שרון אפק מונה לפרקליט הצבאי הראשי, באתר ערוץ 7, 17 באוגוסט 2015.
↑ לתפקיד הפרקליט הצבאי הראשי ימונה אל"ם שרון אפק שיועלה לדרגת תא"ל, באתר צה"ל (דרך ארכיון האינטרנט) .
↑ עדו בן פורת, הפרקליט החדש: צה"ל ינצח בלי לוותר על החוק, באתר ערוץ 7, 22 באוקטובר 2015.
↑ יואב זיתוני, הערעור נדחה: אלאור אזריה נשלח לשנה וחצי בכלא בגין הריגה, באתר ynet, 30 ביולי 2017.
↑ לילך שובל, ‏"שלם לחלוטין עם הדרך שבה נהגנו באזריה", באתר ישראל היום, 10 במאי 2017.
↑ תוצאות הריצות עבור שרון אפק, באתר מבט למרוץ.
אוחזר מתוך "https://www.hamichlol.org.il/w/index.php?title=שרון_אפק&oldid=654547"